സ്കൂള് തുറക്കല്: മാര്ഗ്ഗരേഖ തയ്യാറാക്കാന് വ്യാഴാഴ്ച്ച ഉന്നതതല യോഗം, ഒന്നിടവിട്ട ദിവസങ്ങളില് ക്ലാസുകള് നടത്താന് ആലോചന തിരുവനന്തപുരം: സംസ്ഥാനത്ത് നവംബര് ഒന്ന് മുതല് സ്കൂളുകള് തുറക്കാന് തീരുമാനിച്ച സാഹചര്യത്തില് ഒരുക്കങ്ങള് വേഗത്തിലാക്കി വിദ്യാഭ്യാസആരോഗ്യ വകുപ്പുകള്. മാര്ഗ്ഗരേഖ തയ്യാറാക്കാന് വ്യാഴാഴ്ച്ച ഉന്നതതല യോഗം ചേരും. എല്ലാ ക്ലാസുകളിലും മാസ്ക്ക് നിര്ബന്ധമാക്കുകയും ബസ് ഉള്പ്പെടെ അണുവിമുക്തമാക്കുകയും ചെയ്യും. ക്ലാസുകള് ഷിഫ്റ്റ് അടിസ്ഥാനത്തില് ഒന്നിടവിട്ട ദിവസങ്ങളില് വേണമോയെന്നും ആലോചിക്കും. സ്കൂളുകള് തുറക്കാനുള്ള ആരോഗ്യപരമായ ഒരുക്കങ്ങള് ആരംഭിച്ചുവെന്നും എല്ലാ ആശങ്കകളും പരിഹരിച്ച ശേഷം മാത്രമാകും സ്കൂള് തുറക്കുകയെന്നും വിദ്യാഭ്യാസ മന്ത്രി വി. ശിവന്കുട്ടി ഇന്നലെ വ്യക്തമാക്കിയിരുന്നു. നവംബര് ഒന്നിന് സ്കൂളുകള് തുറക്കാന് കഴിഞ്ഞ ദിവസം ചേര്ന്ന കൊറോണ അവലോകന യോഗത്തിലാണ് തീരുമാനമായത്. ഒന്നു മുതല് ഏഴുവരെയുള്ള പ്രൈമറി ക്ലാസുകളും 10, 12 ക്ലാസുകളും നവംബര് ഒന്നു മുതല് തുടങ്ങും. നവംബര് 15 മുതല് എല്ലാ ക്ലാസുകളും ആരംഭിക്കുന്നതിന് തയാറെടുപ്പുകള് നടത്താനും 15 ദിവസം മുമ്ബ് മുന്നൊരുക്കങ്ങള് പൂര്ത്തീകരിക്കാനും മുഖ്യമന്ത്രി പിണറായി വിജയന് യോഗത്തില് നിര്ദ്ദേശിച്ചിരുന്നു. പ്രൈമറി ക്ലാസുകള് ആദ്യം തുറക്കണമെന്നാണ് ആരോഗ്യ വിദഗ്ധരുടെ അഭിപ്രായമെന്ന് മുഖ്യമന്ത്രി പറഞ്ഞു. സ്കൂളുകള് തുറക്കുന്നതുമായി ബന്ധപ്പെട്ട് വിദ്യാഭ്യാസ വകുപ്പും ആരോഗ്യവകുപ്പും സംയുക്തമായി യോഗം ചേര്ന്ന് ആവശ്യമായ തയ്യാറെടുപ്പ് നടത്തണം. രോഗപ്രതിരോധശേഷി കുറവുള്ള കുട്ടികള് സ്കൂളുകളില് ഹാജരാകേണ്ടതില്ലെന്ന നിലയെടുക്കുന്നതാവും ഉചിതം. കുട്ടികളെ വാഹനങ്ങളില് എത്തിക്കുമ്ബോള് പാലിക്കേണ്ട ക്രമീകരണങ്ങള് ചര്ച്ച ചെയ്യാനും യോഗത്തില് തീരുമാനമായിട്ടുണ്ട്.